**Jack Hughes** (s. 14. toukokuuta 2001 Orlando, Florida, Yhdysvallat) on yhdysvaltalainen jääkiekkoilija, joka pelaa NHL-seura New Jersey Devilsin organisaatiossa. Hän on pelipaikaltaan keskushyökkääjä mutta osaa pelata myös laidassa. Hän oli odotetusti ykkösvaraus vuoden 2019 NHL:n varaustilaisuudessa..

Pelityyli
---------

Hughesin suurimpina vahvuuksina on pidetty luistelua, liikettä ja pelinlukutaitoja. Hän ei ole kuitenkaan kovin isokokoinen, eikä fyysinen. Yhdysvaltain alle 18-vuotiaiden maajoukkueen päävalmentaja Seth Appert on luonnehtinut hänestä *USA Today* -lehdelle:

> »Asiat voivat muuttua vielä paljon ennen sitä (vuoden 2019 NHL:n varaustilaisuutta), mutta hän on erityinen pelaaja, koska hän on maailmanluokan luistelija. Hänellä on mahtava pelisilmä sekä kyky rakentaa peliä. Mutta asia, joka erottaa hänet muista on se, että hänen sisäinen halu ja päivittäinen kilpailukyky ovat täysin omaa luokkaansa.» 
> 
> 

Hughesia on pienen kokonsa vuoksi verrattu mm. Patrick Kaneen, Mitch Marneriin ja Johnny Gaudreauun. Jatkoaika.com-verkkolehden toimittaja Juuso Kokkosen mukaan hänen liikehdintänsä kaukalossa ja kiekonkäsittelyominaisuudet tuovat Hughesista helposti mieleen myös Auston Matthewsin ja Connor McDavidin.

Ura
---

### Seuraura

Hughes syntyi Yhdysvaltain Floridan Orlandossa, mutta vietti suurimman osan lapsuudestaan Kanadan Ontarion Torontossa, jonne hän muutti perheineen Hughesin isän Jimin siirryttyä valmentajaksi NHL-joukkue Toronto Maple Leafsin organisaatioon. Hughes vietti siellä myös suurimman osan juniorivuosistaan. Hän siirtyi kaudeksi 2015–2016 Toronto Marlborosin junioreista Mississauga Rebelsiin. Hughes haki vain 14-vuotiaana poikkeuslupaa siirtyä alaikäisenä OHL-junioriliigaan kaudeksi 2016–2017. Häntä aiemmin luvan ovat saaneet vain viisi pelaajaa: John Tavares (2005), Aaron Ekblad (2011), Connor McDavid (2012), Sean Day (2013) ja Joe Veleno (2015). Hockey Canada kuitenkin hylkäsi Hughesin hakemuksen. Hän siirtyi pelaamaan Marlborosiin, joiden AAA-joukkueen kapteenina Hughes toimi. Hän teki Midget-sarjassa 80 runkosarjaottelussa jopa 159 tehopistettä. Pudotuspeleissä Hughes edusti OJHL-junioriliigan Georgetown Raidersia, jossa Hughes voitti kauden päätteeksi mestaruuden.

Mississauga Steelheads varasi Hughesin koko OHL:n varaustilaisuuden kahdeksantena pelaajana ja ensimmäisenä yhdysvaltalaisena kesällä 2017. Hän päätti siirtyä kaudeksi 2017–2018 kuitenkin Yhdysvaltain maajoukkueen kehitysohjelman mukaan. Hughes nousi samalla kaudella alle 17-vuotiaiden maajoukkueen kapteeniksi. Hän teki kehitysohjelmassa kauden aikana yhteensä tehot 40+76=116, joilla Hughes jäi vain yhden tehopisteen päähän Auston Matthewsin tekemästä yhden kauden piste-ennätyksestä kaudella 2014–2015. USA Hockey palkitsi hänet kauden päätteeksi kauden parhaana yhdysvaltalaisjuniorina Dave Tyler Junior Player of the Year Awardilla. Hughes pelasi kaudella 2018–2019 CCM/USA Hockey All-American Prospects Gamessa.

New Jersey Devils varasi Hughesin varsin odotetusti koko NHL:n varaustilaisuuden 2019 ykkösvarauksena. Heinäkuussa hän teki seuran kanssa kolmivuotisen tulokassopimuksen. Hughesin palkka NHL:n puolella on 925 000 dollaria. Hänen sopimukseensa sisältyi myös 92 500 dollarin allekirjoitusbonus.

Hughes sai ensimmäisen NHL-tehopisteensä syöttämällä Miles Woodin maalin 17. lokakuuta 2019 pelatussa ottelussa New York Rangersia vastaan.

Joulukuussa 2021 Devils teki Hughesin kanssa kahdeksan vuoden mittaisen ja yhteensä 64 miljoonan dollarim arvoisen jatkosopimuksen.

### Maajoukkueura

Hughes edusti Yhdysvaltoja MM-kilpailuissa vuonna 2019. Hän teki A-maajoukkuedebyyttinsä vain 17-vuotiaana MM-kenraaliharjoitusottelussa 7. toukokuuta 2019 Mannheimissa Saksaa vastaan. Hughes merkittiin debyytissään samaan ketjuun yhdessä NHL-pelaajien, James van Riemsdykin ja Alex DeBrincatin kanssa. Hän keräsi ottelussa yhden syöttöpisteen. Hughes oli MM-kilpailujen nuorin pelaaja ja hän teki seitsemässä ottelussa kolme syöttöpistettä.

Hughes pelasi alle 20-vuotiaiden MM-kilpailuissa vuonna 2019, jolloin hän voitti hopeaa. Hughesin turnaus jäi neljän ottelun mittaiseksi, kun hän oli loukkaantumisen vuoksi kolme ottelua sivussa Slovakiaa vastaan pelatun avausottelun jälkeen. Hughes palasi kaukaloon kuitenkin puolivälierävaiheessa.

Hughes pelasi myös alle 18-vuotiaiden MM-kilpailuissa vuosina 2018 ja 2019, joista ensimmäinen turnaus päättyi hopeaan ja jälkimmäinen pronssiin. Vuoden 2018 turnauksessa hän voitti tehoilla 5+7=12 koko turnauksen pistepörssin sekä jakoi syöttöpörssin voiton Slovakian Maxim Čajkovičin kanssa. Hughes valittiin turnauksen arvokkaimmaksi pelaajaksi, parhaaksi hyökkääjäksi ja tähdistökentälliseen. Hänet valittiin myös Sveitsiä vastaan pelatun alkulohkon ottelun päätteeksi Yhdysvaltain ottelun parhaaksi pelaajaksi. Vuoden 2019 turnauksessa Hughes toimi joukkueensa kapteenina. Hän voitti jälleen turnauksen piste- ja syöttöpörssin tehoilla 9+11=20. Hughes jäi vain yhden tehopisteen päähän Venäjän Nikita Kutšerovin tekemästä yhden turnauksen piste-ennätyksestä (21 pistettä vuonna 2011). Hänet valittiin turnauksen tähdistökentälliseen ja valmennus valitsi Hughesin Yhdysvaltain turnauksen yhdeksi kolmesta parhaasta pelaajasta.

Hughes pelasi myös World U-17 Hockey Challengessa vuonna 2017, jolloin hän toimi Yhdysvaltain kapteenina ja johdatti joukkueen kultaan. Hughes voitti turnauksen piste- ja syöttöpörssin tehoilla 5+10=15. Hänet valittiin turnauksen tähdistökentälliseen.

Muuta
-----

Hughesin isoveli Quinton ja pikkuveli Luke pelaavat myös jääkiekkoa. Heistä Quinton pelaa puolustajana NHL-seura Vancouver Canucksin organisaatiossa. Luke pelaa puolestaan puolustajana Yhdysvaltain maajoukkueen kehitysohjelmassa. Veljesten isä Jim Hughes pelasi omalla urallaan kaksi ottelua ammattilaisena, mutta hän on luonut uran valmentajana mm. apuvalmentajana NHL-tasolla sekä päävalmentajana KHL:ssä ja AHL:ssä. Nykyään Jim työskentelee NHL-joukkue Toronto Maple Leafsin organisaatiossa pelaajatuotantopuolella. Veljesten äiti Ellen Weinberg-Hughes oli aikanaan menestynyt yliopistourheilija niin lacrossessa, jääkiekossa kuin jalkapallossakin. Hän oli voittamassa jääkiekossa naisten MM-hopeaa vuonna 1992. Myös Jack Hughesin setä Marty sekä serkku Teddy Doherty ovat pelanneet jääkiekkoa.

Tilastot
--------

|   |   | Runkosarja |   | Pudotuspelit |   | Arvokisat |
| --- | --- | --- | --- | --- | --- | --- |
| Kausi | Joukkue | Liiga | O | M | S | Pist. | RM | O | M | S | Pist. | RM | Turnaus | O | M | S | Pist. | RM |
| 2016–2017 | Georgetown Raiders | OJHL | – | – | – | – | – | 9 | 1 | 2 | 3 | 2 |
| 2017–2018 | US NTDP | USHL | 27 | 21 | 33 | 54 | 10 | – | – | – | – | – | U18 | 7 | 5 | 7 | 12 | 2 | Ykköstähdistö |
| 2018–2019 | US NTDP | USHL | 24 | 12 | 36 | 48 | 4 | – | – | – | – | – | U18 | 7 | 9 | 11 | 20 | 8 | Ykköstähdistö |
|  |  |  |  |  |  |  |  |  |  |  |  |  | JMM | 4 | 0 | 4 | 4 | 0 |
|  |  |  |  |  |  |  |  |  |  |  |  |  | MM | 7 | 0 | 3 | 3 | 0 |
| 2019–2020 | New Jersey Devils | NHL | 61 | 7 | 14 | 21 | 10 | – | – | – | – | – |
| 2020–2021 | New Jersey Devils | NHL | 56 | 11 | 20 | 31 | 16 | – | – | – | – | – |
| 2021–2022 | New Jersey Devils | NHL | 49 | 26 | 30 | 56 | 0 | – | – | – | – | – |
| 2022–2023 | New Jersey Devils | NHL | 78 | 43 | 56 | 99 | 6 | 12 | 6 | 5 | 11 | 2 |
| 4 kautta | yhteensä | NHL | 244 | 87 | 120 | 207 | 32 | 12 | 6 | 5 | 11 | 2 |
| 2 kautta | yhteensä | USHL | 51 | 33 | 69 | 102 | 14 | – | – | – | – | – |

Huomiot
-------

1. ↑  Hughesia pidettiin yleisesti ja monissa arvioissa ennakkosuosikkina ykkösvaraukseksi

Lähteet
-------

* Jack Hughes The Internet Hockey Databasessa (englanniksi)
* Jack Hughes Eurohockey-sivustolla (englanniksi)
* Jack Hughes *Elite Prospects*. Everysport Media Group AB.  (englanniksi)

### Viitteet

1. ↑  Jack Hughes The Internet Hockey Databasessa (englanniksi)
2. 1 2 3 4 5 6  Jack Hughes *Elite Prospects*. Everysport Media Group AB.  (englanniksi)
3. ↑  Hurmerinta, Eero: Jack Hughes NHL:n ykkösvaraus *Jatkoaika.com*.  22.6.2019 kello 03.19. Jatkoaika ry. Viitattu 21.9.2019.
4. ↑  Peters, Chris: Why Jack Hughes is the No. 1-ranked 2019 NHL draft prospect *Espn.com*.  25.6.2018. ESPN. Viitattu 27.12.2018. (englanniksi)
5. 1 2  Nuutinen, Markus: Selvä valinta NHL:n ensi kesän ykkösvaraukseksi? *NHL Suomi*.  15.12.2018. Viitattu 8.1.2019.
6. 1 2 3 4  Alanen, Lassi: Ennätyksiä rikkonut 16-vuotias Jack Hughes matkalla isoille areenoille ja NHL-tähteyteen *Jatkoaika.com*.  19.4.2018. Jatkoaika r.y. Viitattu 8.1.2019.
7. ↑  Saastamoinen, Lauri: Tässä seuraava megatähti NHL:ään? 16-vuotiasta poikaa pidetään jo varmana NHL-ykkösvarauksena – "Samaa ryhmää Matthewsin ja Eichelin kanssa" *suomikiekko.com*.  2.4.2018. Nordic Sport Media. Viitattu 8.1.2019.
8. ↑  Kokkonen, Juuso: MM-kisahaastattelussa Kaapo Kakon jahtaama "uusi McDavid" Jack Hughes: "Haluan olla tähti, siksi olen täällä" *Jatkoaika.com*.  27.12.2018. Jatkoaika. Viitattu 8.1.2019.
9. ↑  Ikonen, Sami: Ensi vuoden varaustilaisuudessa ylivoimainen ykkössuosikki – verrataan jo NHL-supertähtiin *suomikiekko.com*.  2.4.2018. Nordic Sport Media. Viitattu 8.1.2019.
10. ↑  Caples, Michael: NTDP’s Jack Hughes named USA Hockey’s Junior Player of the Year *mihockey.com*.  22.5.2018. MiHockey. Viitattu 8.1.2019. (englanniksi)
11. ↑  All-American Prospects Game All-Time Roster *allamericanprospectsgame.com*. USA Hockey.  Arkistoitu 26.8.2016. Viitattu 8.1.2019. (englanniksi)
12. ↑  Release: Devils Sign Hughes to Three-Year Entry-Level Contract *nhl.com/devils*.  12.7.2019. Newark, NJ:  New Jersey Devils. Viitattu 26.7.2019. (englanniksi)
13. ↑  Saastamoinen, Lauri: Nyt se tippui! Jack Hughes allekirjoitti NHL-sopimuksen – yksi eroavaisuus Kaapo Kakon sopimukseen *suomikiekko.com*.  12.7.2019. Nordic Sport Media. Viitattu 26.7.2019.
14. ↑
15. ↑
16. ↑  Lahtinen, Miikka: Superketju MM-kisoihin? Megalupaava Jack Hughes istutettiin NHL-tähtien keskelle *suomikiekko.com*.  8.5.2019. Nordic Sport Media. Viitattu 26.7.2019.
17. ↑  Alanen, Lassi: Odotettu kohtaaminen Kaapo Kakon kanssa jää toteutumatta - Jack Hughes edelleen loukkaantuneena *Jatkoaika.com*.  31.12.2018. Jatkoaika r.y. Viitattu 8.1.2019.
18. ↑  Best Player of the Game Selected by the Team (pdf) *reports.iihf.hockey*.  29.4.2018. IIHF. Viitattu 8.1.2019. (englanniksi)
19. ↑  Elite Prospects - Award - U18 WJC Most Points *eliteprospects.com*. Everysport Media Group. Viitattu 26.7.2019. (englanniksi)
20. ↑  Quinn Hughes *Elite Prospects*. Everysport Media Group AB.  (englanniksi)
21. ↑  Luke Hughes *Elite Prospects*. Everysport Media Group AB.  (englanniksi)
22. ↑  Jim Hughes *Elite Prospects*. Everysport Media Group AB.  (englanniksi)
23. ↑  Ellen Weinberg-Hughes *Elite Prospects*. Everysport Media Group AB.  (englanniksi)
24. ↑  Marty Hughes *Elite Prospects*. Everysport Media Group AB.  (englanniksi)
25. ↑  Teddy Doherty *Elite Prospects*. Everysport Media Group AB.  (englanniksi)